text: Et, quant li rois sa fille entent,
   Bien entent que par li n'a mie
   Celui emprise sa folie,
   Et que moult très grant tort auroit
   Cil que de riens l'en mescroiroit.
   PageV01P111
   "Fille", ce dist li rois, "sachiez
   Ce n'est pas cil que vous cuidiez.
   Onques mais cest home ne vi.
   Grant merveille est dont il vint ci.
   Croire vous faisoit fausseté :
   N'est pas fiex le roi Balcabé.
   Quant il venra en ce pays,
   Tous mes palais verrés emplis
   De rois, de princes, de barons.
   Je croi k'assez tost le verrons.
   Sachiez que cil est un guilerres
   Mauvais et traytres et lerres ;
   Vostre honneur vou vouloit tolir.
   Tart en venra au repentir ;
   Car je le ferai escorchier
   Tout vif, et la teste trenchier,
   Pendre, ou ardoir, ou enfouir :
   À l'un ne puet il pas faillir."
  